**REPUBLIKA HRVATSKA**

**OSNOVNA ŠKOLA „IVAN KOZARAC“**

**NIJEMCI, Zrinska 8**

**PROTOKOL PONAŠANJA UČENIKA PUTNIKA OSNOVNE ŠKOLE „IVAN KOZARAC“, NIJEMCI TIJEKOM VOŽNJE U AUTOBUSU**

Nijemci, siječanj 2020.

Temeljem članka 56. Statuta Osnovne škole „Ivan Kozarac“, Nijemci, Školski odbor Osnovne škole „Ivan Kozarac“, Nijemci, na 27. sjednici održanoj dana 28. siječnja 2020. godine, na prijedlog ravnateljice škole, jednoglasno (sa šest glasova za) donio je

**PROTOKOL PONAŠANJA UČENIKA PUTNIKA OSNOVNE ŠKOLE „IVAN KOZARAC“, NIJEMCI TIJEKOM VOŽNJE U AUTOBUSU**

**Članak 1.**

Ovaj Protokol sačinjen je isključivo za potrebe OŠ „Ivan Kozarac“, Nijemci, a odnosi se na ponašanje učenika putnika tijekom vožnje u autobusu.

**Članak 2.**

Autobusni prijevoz putnika organiziran je za učenike iz područnih naselja Đeletovci, Donje Novo Selo i Podgrađe. Prijevoz putnika obavlja Polet d.o.o. za cestovni prijevoz putnika i prateće djelatnosti u prometu Vinkovci, a plaća Županija Vukovarsko-srijemska.

**Članak 3.**

Prijevoz putnika obavlja se prema Pravilniku o prijevozu putnika, a prema redu vožnje koji na početku školske godine utvrđuju Polet d.o.o. za cestovni prijevoz putnika i prateće djelatnosti u prometu Vinkovci i ravnateljica škole.

**Članak 4.**

Pri dolasku ili odlasku, učenici u autobus ulaze i izlaze na označenim autobusnim stajalištima i na autobusnom ugibalištu ispred škole u vrijeme koje je naznačeno u redu vožnje.

**Članak 5.**

1. Tijekom vožnje u autobusu i za vrijeme čekanja autobusa na autobusnom stajalištu učenici su dužni pridržavati se pravila o ponašanju putnika u javnom prijevozu kao i ovoga Protokola.
2. Radi sigurnosti tijekom vožnje, učenici su dužni sjediti ili se čvrsto držati. Nije dopušteno hodati, otvarati prozore, vikati, gurati se, tući se, konzumirati hranu i piće, uništavati unutrašnjost autobusa i ometati vozača.
3. Za vrijeme čekanja autobusa na autobusnom stajalištu učenici se trebaju ponašati pristojno, paziti na vlastito dostojanstvo i dostojanstvo drugog učenika, čuvati osobni ugled i ugled drugog učenika, pružiti pomoć drugome i prihvatiti pruženu pomoć, uvažavati i poštivati drugoga, odnosno ne tući se, ne psovati i ponižavati druge učenike.

**Članak 6.**

Za učenike koji su prijavljeni za neprimjereno ponašanje provest će se razgovor s njihovim roditeljima te ih upozoriti na dužnosti učenika iz čl. 5. ovog Protokola, kao i na prava prijevoznika u slučaju nedopuštenog ponašanja ili počinjenja kakve štete od strane putnika.

**Članak 7.**

Ovaj Protokol stupa na snagu danom objave na oglasnoj ploči Škole.

